การเพิ่มขึ้นของแพลตฟอร์ม DeFi ได้ทำให้นักลงทุนสามารถย้ายสินทรัพย์ดิจิทัลของตนเองไปมาระหว่างโปรโตคอลต่าง ๆ ได้โดยถือเป็นการเปิดโอกาสให้ได้รับผลตอบแทนมากขึ้น ซึ่งแนวทางปฏิบัติดังกล่าวเรียกว่า “Yield Farming” หรือ “Liquidity Mining” เป็นวิธีการที่เกี่ยวข้องกับการเคลื่อนย้ายสินทรัพย์ของตนเองไปมาระหว่างกลุ่ม Liquidity Pool บนแพลตฟอร์ม เช่น Uniswap, Sushiswap, Aave และ Compound เป็นต้น โดยกลุ่มสภาพคล่องหรือ Liquidity Pool คือ Smart Contract ของเครือข่าย Ethereum ที่ทำหน้าที่เป็นตลาดให้ผู้ใช้สามารถแลกเปลี่ยน กู้ยืม หรือให้ยืมในรูปแบบคริปโตได้ ซึ่งกลุ่มดังกล่าวจะใช้อัลกอริธึมแทนหนังสือสั่งซื้อ (Order Book) แบบดั้งเดิมเพื่อกำหนดราคาตลาดของคริปโต
กระบวนการในการทำ Yield Farming มักเกี่ยวข้องกับขั้นตอนต่อไปนี้:
1. นักลงทุนที่เพิ่มเงินทุนให้กับกลุ่มสภาพคล่อง จะกลายเป็นผู้ให้บริการสภาพคล่อง (Liquidity Provider: LP) ให้กับตลาดนั้น
2. นักลงทุนจะได้รับ “โทเคน” เป็นดอกเบี้ยจาก LP โดยโทเคนนั้นเปรียบเสมือนตัวแทนของการลงทุนแบบเดิมหรือค่าธรรมเนียมใด ๆ ที่ถูกสร้างขึ้นโดยกลุ่มสภาพคล่อง
3. นักลงทุนสามารถนำโทเคนของตนเองที่ได้รับจาก LP ไปลงทุนในกลุ่มสภาพคล่องแหล่งอื่นได้ เพื่อเป็นการขยายผลตอบแทน
Yield Farming นั้นให้ผลตอบแทนแตกต่างจากการเปิดสถานะ Long/Short ในการซื้อและขายคริปโต ซึ่งจะมีความเฉพาะเจาะจงสำหรับโปรโตคอล DeFi ที่มีการกระจายอำนาจและเป็นแบบ Non-Custodial ถึงแม้ว่าการทำ Yield Farming จะwด้ผลตอบแทนที่สูงกว่าทางเลือกแบบเดิมมาก แต่แพลตฟอร์ม DeFi ส่วนใหญ่นั้นมีความซับซ้อนและคาดเดายาก นอกจากนี้การขาดการกำกับดูแลด้านกฎระเบียบและการป้องกันการฝากเงินในโปรโตคอล DeFi นั้นก็อาจทำให้ผู้ใช้ต้องเผชิญกับความเสี่ยงทางกฎหมายและความปลอดภัย ซึ่งต้องใช้การตรวจสอบวิเคราะห์ที่เข้มงวดมากขึ้น แต่อย่างไรก็ตามการขาดหน่วยงานกลางที่จะเข้ามาควบคุมเรื่องกฎหมายนั้น หมายความว่าการเปิดใช้งาน Smart Contract จะสามารถกำหนดการจ่ายเงินและสามารถทำธุรกรรมได้โดยอัตโนมัติภายใต้เงื่อนไขที่ตั้งไว้ ซึ่งในหลายกรณีก็สามารถช่วยลดความเสี่ยงของคู่สัญญาได้เช่นกัน